Det var en særlig tragisk historie om en ung christianit, som røg i kløerne på en organiseret bandegruppering, som fik christianitterne til at lukke af for den stærkt besøgte hashgade, Pusher Street.

Det fortæller flere kilder, som kender til baggrunden for lukningen, til Politiken. Lukningen blev i sidste uge besluttet af Christianias Fællesmøde, der er det historiske øverste besluttende fællesorgan på Fristaden.

En ung mand, som er opvokset på Christiania, havde til manges undren været forsvundet et stykke tid, men dukkede pludselig op igen sammen med medlemmer af en bestemt gruppering med hvem, han startede et mindre hashsalg fra nogle mælkekasser i Pusher Street.